Kristian Thulesen Dahl (DF), 1998-04-29:
Jeg siger tak for de intentioner, jeg tror der lå i svaret om, at man skal prøve at afhjælpe de situationer, der kan opstå.
Men jeg opfatter også besvarelsen sådan, at ministeren understreger, at det udvalg, der sidder og skal varetage de her områder på regeringens vegne, alene har sådan en overvågningsfunktion, som skal hjælpe arbejdsmarkedets parter med at få et overblik over, hvor der eventuelt kan være nogle problemer.
Det er sådan, jeg hører ministerens svar.
Det er ikke det, jeg er ude efter.
Det, Dansk Folkeparti er ude efter i denne sag,
er at høre regeringen, om vi kan få et løfte om, at hvis det ikke er tilstrækkeligt, hvis det ikke er nok, at der sidder et udvalg og hjælper arbejdsmarkedets parter med at finde ud af, hvor der er eventuelle livstruende situationer på vej, at så er regeringen også parat til at komme med et forslag om at gribe ind på det afgrænsede område.
Jeg synes, det er vigtigt at sende det signal også til befolkningen, så der ikke er tvivl om, at sådan nogle situationer ikke må opstå.
Det vil jo være en utrolig tragisk situation, hvis vi har en storkonflikt af hensyn til at kunne få nogen ekstra feriedage, der medfører, at der kan være nogle folk i det her samfund, nogle svage grupper i det her samfund, som kommer i klemme.
Det vil i givet fald selvfølgelig kunne nødvendiggøre et indgreb, som jeg så kalder et nålestiksindgreb, for jeg er enig i den generelle overvejelse i regeringen, nemlig at man ikke skal lave et generelt indgreb for at stoppe konflikten på nuværende tidspunkt.
Jeg går ud fra, at jeg også kan lægge det i besvarelsen, som vi har kunnet se i dagspressen her i de senere dage, at regeringen afviser et generelt indgreb over for arbejdsmarkedets parter i den nuværende konfliktsituation.
Dansk Folkeparti tror også, det er klogt, at man afviser et generelt indgreb på nuværende tidspunkt.
Altså, hvis der opstår nogen som helst tvivl om, at der gives de dispensationer, der skal til af hensyn til de her grupper, så er der ingen tvivl om, at regeringen vil komme med et initiativ til Folketinget.
Kan vi få den garanti her i dag?
Det var punkt 1. Punkt 2 er: Kan vi også få en garanti fra regeringen om, at man er villig til at udstede en garanti om, at man er parat til et, jeg kan kalde det nålestiksindgreb, hvis der bliver tale om rent dyrplageri.
Nu ser det ud til, man har løst problemet med foder, men der kunne være andre situationer, f.eks. hvor dyr ikke kan blive slagtet, og som kan udarte sig til rent dyrplageri.
Kan vi da også få en garanti for, at man på et sådant enkelt område vil komme i arbejdstøjet og komme med et forslag til det, jeg kalder et nålestiksindgreb, hvis situationen udarter sig?
Så altså omkring den generelle holdning: støtte fra Dansk Folkeparti til ikke at gribe ind nu.
Men kan vi få en garanti om, at der bliver grebet ind på nogle konkrete områder, hvis situationen udarter sig og der ikke gives de dispensationer, som er nødvendige, fra arbejdsmarkedets parter?
»Hvilke oplysninger kan statsministeren give om storkonflikt
på arbejdsmarkedet, herunder om statsministeren kan bekræfte, at folkeafstemningen om Amsterdamtraktaten fastholdes afholdt den 28. maj 1998?«